आतंकवादी घटनाओं में अभियुक्तों के पक्ष में खड़े होने वाले वकीलों की हिन्दुत्ववादी वकील मिलकर न्यायालय परिसर में ही पिटाई कर दे रहे हैं। ऐसी घटनाएँ मध्य प्रदेश व उत्तर प्रदेश के फैजाबाद और लखनऊ में हुईं । लखनऊ में तो समाजवादी पृष्ठभूमि के वरिष्ठ वकील मोहम्मद शोएब की न सिर्फ़ पिटाई हुई बल्कि उनके कपड़े फाड़ कर उन्हें पूरे न्यायालय परिसर में घुमाते हुए अपमानित किया गया। बिना मुकदमा चले एवं फैसला आए अभियुक्त को अपराधी घोषित कर देना, न्यायिक प्रक्रिया की खुलेआम अवमानना करना तथा साथी वकील के साथ गुंडागर्दी करना आख़िर आतंकवाद नहीं तो क्या है?